Zazakipediya:Awranci ve Semiri ra

Welatê ma de awrançiyê beno zaf baqıl beno. Dewuzu ra kam ke genım ard ane areye rinayêne, tede base ceno. Pi xapneno, cıra genım ceno tıp-top rusneno. Rozê Semir çor tenekêi genım nano ro qatıre ceno sono areye. Awrançi çêber de rastê cı yeno, piya çüalu nanê ro benê zere. Xal-xatır ra tepiya, Awrançi vano: 

-Bıra Semir, bi base kume. Kamke rindek zür kerd o base ceno, mı ke zuro wes kerd, genimê to, tora cen. To ke zuro wes kerd, ez dı tenekêi genım ki ken genimê to ser, torê rinra horê bije su. 

Semir vano:
-Bıra, to vato vato. Awrançi vano:
-Bıra Semir, de vaze.

Semır vano:
-Bıra to mıra pıla vırende to vaze. 

Awrançı kuno qese vano:
-Usar, ma çê bar kerd şıme ware. Heştera tepiya mua mı, mıra vake: Bıko, ala ur-ze so dewe kêrgunê ma de niade, dota cı marê genım biya xorê beme rimera ameweme. Ez darine we şine dewe, dewe tıp-tola, şine çê ma kılıt vetke çêber rakeni, çêber ra nêbeno. Tomdan nêtomdan ke çêber ra nêbeno. Tesela mı bıriye, şine serê ban lozınero davacer niyada ke çı bıvınıne! Zere ban sıpe keno, lozıne ro şine zere ke zere ban pêro pırê haquno. Mı haki pêro lozıne ra eşt teber ke çı bıvınine. Dıkê gı-no peê çêber ro to vana " gawo". Mı goçen kerde dik'te, dik xo kuya ve çêber ra, çêber u des'a piya riznay bı tever. Mı dı tenekey genım kerd çüalu na ro dık kotnera raê son ware. Amıne kişta Ferat'i, xoriyo sê bıkerine sê nêkerine ? Mı genım dikra na ru, eve sapan genım pêro Ferat sera tek u tek est bover. Niştne ro dik, dik azna eşte şime bover. Mı fekê çüalu kerd ra, dik genim pêro nıkliye kerd, kerd çüalumı onca çüal bar kerd şime ware.Awrançi qesê xo qedeneno. Sa beno xo xorê, çütır ke Pising mêrı de niyadano. Hen Semir de niyadano. Nafa ki dore kuno Semir, 

Semir vano: 
-Seru ra raver çewres petage mesê ma bi, soder mı mê? mordenê verdenê ra. Sonde onciya mordenê kerdênê zere. Rozê sonde onciya mı mê? mord kejü mêsa ma niyama. Mı pıncrar kerde hard de şine ser, nat-dotê xo de niyadan. Mı niyada ke,hawa peyê koyê Qereçol dejü hega de ververejü gay de kerda cıte. Ez darine we şine, mêsa mı kerda hetê zerı, ga kerdo hetê tever. Ga besenêkeno bonco, qewete pêro naro vılê Mêsa mı ser. mı mesa xo kılame ra vete ke çı bivinine, vıli sero honde cün kul giredo. Mı mêsa xo gurete arde çê, berde axüre de giredê, kelpıçê wele ardna ro kulê vıli ser. Çêber sero kılıt kerdı amine çê (keye). Werte ra hirê roz vêrdi ra şine axüre ke çı bıvınine. Vılê mêse sero bostanê tera biyo ke to ra sê vajine 1kündır, 2kavun, 3karpuza, lolık, xiyar, ısot, lovik, sılq, piyaz, boldırzan. Ez tene hortê bostan ra feteline, mı jü 3karpuza girse diye, dı hondê sarê to esta. Mı karda xo vete, karpuza lone kerd ke ala resta, nêresta. Mı çıme xo berd verê lone zerede niyadanteyw! Zerê karpuza de awresê (Hargos) remeno, tajiye verdana awres dıme, Say-dere ki verdano tajiye dıme. Zere karpuza de hirçor sur ard pêser. Awres amera verê lone, peyê xo çarna cı ra xete este tever. Mı xete gurete wende ke tede nivisno. Çar tenekey ê toyê, çar tenekey ki Awrançi serkero torê bırıyo ra xore bije su.

Semır qese xo qedeneno, fekê Awrançı akerd maneno, vano: 

-Bıra Semır ez honde sero jür ken, mı hona juro niyane nêhesno. To çar tenekey haq kerdi, Ez eve na zure to nêke çor, çewres tenekeyi mılet ra cen. 

Semir ardünêxo ceno beno tever, tene ke beno ra dür cereno ra vano: 
-Bıra Awrançi heftena onciya yen. 

Awrançi vano : 
-Ni, Nii. Reyna tovbe vo ez ke reyna zuru ken, nê ez zuri ken, nê ki to dı hefte de reye bı. Haq'a mı ke çıka aye cen. Reyna tovbe vo. 

 Bınge  
1. kündır: kuy 
2. kavun: beşila 
3. karpuz: hendi (mıntıqa Diyarbekır Hêni), zebeş (mıntıqa Süreg "Sêwereg") 

Not: Vateyê kavun, karpuz türkiyo u kündır zi kırdaski yo. Beşila (kavun) zaf mıntıqayê zazayan dı vacêno. Hendi çorşme Diyabekır dı, zebeş zi çorşme yê Süreg dı vacêno. vateyê zebeş bı xü zi érebki yo. Cora zi vateyê hendi zazakiyê do raşto.

Kategoriye:Şanıke
Kategoriye:Edebiyatê Zazayan
Kategoriye:Zazakipediya